Alikulku jalankulkijoille.
**Alikulku** on tunnelimainen tien tai kadun osuus, joka alittaa toisen väylän. Myös rautatien alittavaa tunnelia voidaan kutsua alikuluksi, alikulkutunneliksi tai -käytäväksi. Alikulkuja rakennetaan esimerkiksi jalankulkijoille tai pyöräilijöille liikenneturvallisuuden parantamiseksi. Myös hiihtolatuja varten rakennetaan alikulkuja.

Alikulku toteutetaan risteyssillan avulla huomioiden vaadittava alikulkukorkeus. Jalankulku- ja pyöräilyväylien mitoittava alikulkukorkeus on yleensä väylällä käytettävän kunnossapitokaluston vaatima tila. Jos taas alikulun alittava liikenne on monikaistainen katu, valtatie tai moottoritie, alikulkukorkeus on oltava suurempi.

Alikulut ovat usein luonteeltaan ympäristöönsä verrattuna matalalla sijaitsevia väyliä eli pintavedet valuvat alikulkuun ja alikulun yhteyteen rakennetaan aina joko painovoimainen tai pumppaamollinen kuivatusjärjestelmä varmistamaan hulevesien poistuminen väylältä normaalioloissa. Kustannussyistä hyväksytään alikulun tulviminen poikkeuksellisten kovien sateiden aikana. Alikulkuja rakennettaessa saatetaan joutua muuttamaan vesiverkostojen kulkua. Tämän huomioiminen on osa alikulkurakentamisen suunnittelua.

Alikulut parantavat risteämisen turvallisuutta, mutta voivat lisätä huonosti suunniteltuina alikulun käyttäjien riskejä. Alikulun valaisun tarve selvitetään, sillä erityisesti pitkät valaisemattomat alikulut ovat hämäriä jopa keskellä päivää ja kirkkaasta päivänvalosta alikulkuun siirryttäessä voi näkyvyys olla heikko. Toinen riskitekijä ovat alikulun sillan rakenteet, jotka muodostavat näkemäesteen sivuille eikä esimerkiksi alikulkua kohti ylittävän väylän tasolta laskeutuva pyöräilijä näe alikulusta tulijaa ajoissa. Alikulkujen valaistuksessa käytetään nykyisin joskus led-valoja.

Alikulkuja rakennetaan paitsi ihmisten myös villieläinten käyttöön. Villieläimille tarkoitetut alikulut sijoitetaan selvästi erilleen ihmisten käyttämistä väylistä, jotta eläimet eivät hyljeksi alikulkua. Alikululle voi syntyä tarve esimerkiksi leveän väylän halkaistessa jonkin lajin asuinalueen kahtia. Erityisesti isojen eläinten ohjaaminen eritasossa leveiden väylien toiselle puolelle parantaa sekä eläinten elinolosuhteita että liikenneturvallisuutta.

Galleria
--------

* Yhdistetty jalankulun ja pyöräliikenteen alikulkutunneli Kouvolassa.Yhdistetty jalankulun ja pyöräliikenteen alikulkutunneli Kouvolassa.
* Alikulkukyltti Ukrainassa.Alikulkukyltti Ukrainassa.
* Alikulku Ašgabatissa.Alikulku Ašgabatissa.
* Jalankulkijoiden ja pyöräilijöiden alikulku Yhdistyneessä kuningaskunnassa.Jalankulkijoiden ja pyöräilijöiden alikulku Yhdistyneessä kuningaskunnassa.
* Hongkongissa oleva alikulku, joka johtaa maanalaiseen MTR-asemaan ja kauppakeskukseen.Hongkongissa oleva alikulku, joka johtaa maanalaiseen MTR-asemaan ja kauppakeskukseen.
* Alikulku Pietarissa.Alikulku Pietarissa.
* Sammakoille rakennettu alikulku.Sammakoille rakennettu alikulku.
* Maanalainen metrolinjoja yhdistävä alikulku Chicagossa. Valo on keinotekoista.Maanalainen metrolinjoja yhdistävä alikulku Chicagossa. Valo on keinotekoista.
* Oulun Vanhatullin ja Karjasillan välinen alikulku, joka avattiin joulukuussa 2008.Oulun Vanhatullin ja Karjasillan välinen alikulku, joka avattiin joulukuussa 2008.

Lähteet
-------

1. ↑  Heini Holopainen, Raila Paavola: Matala ja ahdas valtatien alikulku korvataan uudella Vetelissä *Liikenne*. Yle. Viitattu 7.5.2023.
2. ↑  Pinninkadun alikulkusilta, Tampere Väylävirasto. Viitattu 7.5.2023.
3. ↑  Ratapihan alikulku Hangon kaupunki. Viitattu 7.5.2023.
4. ↑  Alikulut ja sillat Easy LED. Viitattu 7.5.2023.

Aiheesta muualla
----------------

* Kuvia tai muita tiedostoja aiheesta **Alikulku** Wikimedia Commonsissa